P. Miššík, poslanec: (2009-12-08):
Takže súhlasím s pani kolegyňou, že hovorí o téme, ktorá je výsostne aktuálna. Je priam šialené, čoho sme svedkami niekedy v televíznych novinách, ktoré sledujeme. Ja naozaj mám z toho veľmi nepríjemný pocit, sedím s dospelými deťmi pred televízorom a vidím naozaj ako niekto, nejaký psychopat, sadista upáli mačku, to si natočí na mobil a teraz, toto je zvrátené, to je trestný čin. Problém je, že to ponúkne médiám a tie pokojne bez najmenších problémov v čase, keď to vidia deti, ktoré to môže ovplyvniť, v čase, keď to vidia ľudia, ktorí sú možno narušení a ktorých to povzbudzuje k takýmto činom, to začnú robiť. A preto si vážim tento návrh zákona, pretože tento bude trestať tých ľudí, ktorí umožňujú, aby niekto takéto veci šíril, propagoval, a tým škodil celej spoločnosti. Ja neviem, ale toto je téma, ktorá by mala zaujímať hlavne tých, ktorí to aj spôsobujú. Sú to aj médiá. Toto je téma, ktorá by nás mala zaujímať všetkých. A vrátim sa k tomu, čo som hovoril v úvode. Ak hovoríme, že nás veľmi trápi, bytostne sa nás dotýka to, keď vidíme, ako sa mučia nevinné zvieratá, ktoré sa nevedia brániť, nevedia hovoriť, ale musím zodpovedne povedať, že zároveň nerobíme takmer nič proti tomu, čo sa bežne v televíziách vysiela, keď trpia ľudia a naozaj máme akoby väčšiu toleranciu voči tomu, čo sa deje voči živému človeku ako voči zvieraťu. Tým absolútne nechcem povedať, že tento návrh je zlý. Ale keď sa zamýšľame nad ním, a ja tvrdím, že je dobrý, mali by sme v budúcnosti rozmýšľať aj nad tým, ako budeme chrániť ľudí, ako sprísnime podmienky aj pre vysielanie takých zverstiev, ktorých sme svedkami bežne v televíznych novinách. Bežne sme svedkami vo vysielaní, nie po desiatej, bežne počas dňa. Kto s tým nemá skúsenosť, nech zdvihne ruku. Tú skúsenosť máme všetci. Niekomu vadia sexuálne scény, máme nejaké pravidlá, sú tu všelijaké komisie, sú tu, ja neviem akí ľudia, ktorí majú určovať, čo má byť vysielané a čo nemá byť vysielané. Ale ak všetci sledujeme to, čo sa deje denne v médiách, na internete a niečo proti tomu neurobíme, tak všetci sa môžeme cítiť ako spoluvinníci tohto stavu. Preto vás veľmi pekne prosím, podporme tento dobrý návrh pani poslankyne Rosovej a ja len budem veriť, a teraz to zopakujem, že napriek tomu, že sme opoziční poslanci, napriek tomu, že nás je málo a nevieme presadiť svojou silou tými 76 hlasmi takéto návrhy zákonov, napriek tomu verím, že tento návrh podporíte, aj keď dnes už, a ja to zopakujem, ste, poviem otvorene, nepodporili také návrhy, a boli to všetko návrhy, ktoré zlepšovali prostredie na Slovensku, mali zámer zlepšiť prostredie a život ľudí na Slovensku, napríklad aj rokovací poriadok, ktorý bol, tá novela nepriamych noviel zákonov, ktorú predložil môj kamarát a poslanec Galbavý, ktorá mala jednoznačný cieľ – zlepšiť právne vedomie spoločnosti, aby sa ľudia mohli lepšie orientovať v zákonoch. Ďalší môj kolega, ktorý navrhol, aby boli postihovaní ľudia, ktorí nechcú dopustiť to, aby ich deti boli vzdelanejšie, aby sa zaradili do spoločnosti. To bol Števo Kužma s jeho novelou Trestného zákona. Ďalej sme tu mali ďalší návrh opozičného poslanca Martina Pada, ktorý hovoril o zlepšení podmienok pri výkone služby obecnej polície. Ani to neprešlo. A nakoniec podľa mňa jeden z najlepších návrhov, čo tu dnes odznel, od Katky Cibulkovej a jej kolegov na ročné zúčtovanie zdravotných poisťovní, zdravotných poistiek. Neviem, kde som, či som, ale cieľom tohto môjho vystúpenia je pripomínať tie veci, pretože, preboha, už si uvedomme, že sme tu na to, aby robili dobré návrhy. A chcem vás pekne poprosiť, aspoň tento šiesty pokus podporte, budeme radi a konečne si urobte čiarku, že jeden jediný návrh zákona prešiel aj z radov opozície. Ďakujem dopredu za vaše hlasovanie.